ΓΡΑΠΤΗ ΕΡΩΤΗΣΗ E-2149/98

υποβολή: Honor Funk (PPE) προς την Επιτροπή

(13 Ιουλίου 1998)

Θέμα: Μεταφορά ζώντων ζώων

Ο πρόεδρος της εταιρίας προστασίας ζώων ισχυρίζεται ότι η ΕΕ δεν έχει αναλάβει καμία ενέργεια για να περιοριστούν οι ταλαιπωρίες των ζώντων ζώων κατά τη μεταφορά τους.

1. Είναι αλήθεια ότι κάθε μέρα μεταφέρονται ζώα που προορίζονται για σφαγή διανύοντας μεγάλες αποστάσεις σε τρίτες χώρες στις οποίες δεν διενεργούνται έλεγχοι για να εξακριβωθεί εάν τηρούνται τα κριτήρια της ΕΕ;

2. Μπορεί να αναφέρει η Επιτροπή εάν λαμβάνεται εν τω μεταξύ μεγαλύτερη μέριμνα για τα ζώα κατά τις μεταφορές μεγάλων αποστάσεων από ό,τι έχει συμβεί κατά το παρελθόν σε ανάλογες περιστάσεις, σύμφωνα με τεκμηριωμένο φωτογραφικό υλικό για τη βάναυση αυτή συμπεριφοράς;

3. Παρέχονται υψηλότερες ενισχύσεις για τις μεταφορές κρεάτων από ό,τι κατά τις μεταφορές ζώντων ζώων;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Οι οδηγίες του Συμβουλίου για την προστασία των ζώων κατά την μεταφορά τους υφίστανται από το 1977. Η τελευταία ενδελεχής ενημέρωση έγινε με την έγκριση από το Συμβούλιο 95/29/ΕΚ της 29ης Ιουνίου 1995 για την τροποποίηση της οδηγίας 90/628/ΕΟΚ σχετικά με την προστασία των ζώων κατά τη μεταφορά(1).

Ο κανονισμός (ΕΚ) 411/98 του Συμβουλίου της 16ης Φεβρουαρίου 1998 σχετικά με συμπληρωματικούς κανόνες προστασίας των ζώων οι οποίοι ισχύουν για τα οδικά οχήματα που χρησιμοποιούνται για τη μεταφορά ζώων σε ταξίδια με διάρκεια άνω των 8 ωρών(2) και ο κανονισμός (ΕΚ) 615/98 της Επιτροπής της18ης Μαρτίου 1998 για ειδικές λεπτομέρειες εφαρμογής του καθεστώτος των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά(3) προβλέπουν τη βελτίωση της εφαρμογής της ισχύουσας οδηγίας, ενώ καταρτίζονται και περαιτέρω προτάσεις. Μολονότι η εφαρμογή των σχετικών κειμένων από τα κράτη μέλη δεν είναι πάντα στον ίδιο βαθμό ικανοποιητική, η γνώμη της Επιτροπής είναι ότι έχει επιτευχθεί ουσιαστική βελτίωση όσον αφορά την ευημερία των προστατευόμενων ζώων.

Η Κοινότητα δεν δύναται να νομοθετήσει απευθείας όσον αφορά τις συνθήκες ευημερίας των μεταφερόμενων ζώων πέραν του κοινοτικού εδάφους. Ωστόσο, για να αυξήσει το βαθμό προστασίας για τα βοοειδή που μεταφέρονται προς τρίτες χώρες, το Συμβούλιο ενέκρινε στα τέλη του προηγούμενου έτους πρόταση της Επιτροπής, δυνάμει της οποίας η πληρωμή των επιστροφών κατά την εξαγωγή θα εξαρτάται από τη συμμόρφωση προς τις διατάξεις για την προστασία των ζώων κατά τη μεταφορά (κανονισμός (ΕΚ) 2634/97(4)). Το Μάρτιο του 1998 εκδόθηκαν από την Επιτροπή κανόνες εφαρμογής (κανονισμός (ΕΚ) 615/98)(5). Ένα από τα σημαντικά στοιχεία είναι ότι κάθε αποστολή βοοειδών θα ελέγχεται κατά την έξοδό της από το κοινοτικό έδαφος από την αρχή του κράτους μέλους εξόδου. Επιπλέον, θα διενεργούνται έλεγχοι κατά την άφιξη στην τρίτη χώρα όταν υπάρχουν υπόνοιες παράβασης των κανόνων και σε αποστολές βοοειδών που επιλέγονται από το κράτος μέλος εξαγωγής βάσει ανάλυσης κινδύνου. Οι κανόνες αυτές θα εφαρμοστούν από την 1η Σεπτεμβρίου 1998. Η Επιτροπή πιστεύει ότι, χάρη στους νέους κανόνες, θα επιτευχθεί στο μέλλον σημαντική βελτίωση όσον αφορά τη μεταφορά του εξαγόμενου κοινοτικού ζωικού κεφαλαίου.

Οι επιστροφές κατά την εξαγωγή βοείου κρέατος και ζωντανών ζώων καθορίζονται κάθε 3 μήνες τουλάχιστον και δημοσιεύονται στην Επίσημη Εφημερίδα. Οι επιστροφές κατά την εξαγωγή που καταβάλλονται για το βόειο κρέας είναι διαφοροποιημένες. Το ποσοστό επιστροφών ποικίλλει ανάλογα με τον προορισμό. Το ύψος των επιστροφών που καταβάλλεται σήμερα για ζωντανά ζώα, άλλα εκτός των καθαρόαιμων, στους προορισμούς με τις υψηλότερες επιστροφές ανέρχεται σε 52 ECU ανά 100 χλγρ ζωντανού βάρους για τα αρσενικά βοοειδή και 22.5 ECU ανά 100 χλγρ ζωντανού βάρους για τα θηλυκά βοοειδή, ενώ για το νωπό κρέας αρσενικών ενήλικων βοοειδών το ποσοστό επιστροφής ανέρχεται σε 110.5 ECU ανά 100 χλγρ βάρους σφαγίου.

(1) EE L 148 της 30. 6.1995.

(2) EE L 52 21. 2.1998.

(3) EE L 82 της 19. 3.1998.

(4) ΕΕ L 356 της 31.12.1997.

(5) EE L 82 της 19. 3.1998.